MS «Kong Harald»

:*Denne artikkelen omhandler dagens hurtigruteskip fra 1993. For skipet fra 1890 med samme navn, se [[DS «Kong Harald»]].*

**[[Skipstyper#Norske forkortelser|MS]] «Kong Harald»** (IMO: 9039119) er et norsk-registrert hybriddrevet hurtigruteskip eid og operert av Hurtigruten Coastal AS (Hurtigruten Norge) på kystruten Bergen–Kirkenes. Skipet var byggnummer 101 ved Volkswerft GmbH i Stralsund i Tyskland, og ble opprinnelig levert for Troms Fylkes Dampskibsselskap (TFDS) den 25. juni 1993. MS «Kong Harald» er søsterskip til «Richard With» og «Nordlys» i Kong Harald-klassen, og var det første skipet av den nye generasjonen hurtigruteskip. Skipet har seilt i fast rotasjon i hurtigruten siden 6. juli 1993.

## Historie

I juni 1990 vedtok Stortinget å stille 1,875 milliarder kroner til rådighet for å omstille hurtigruten til kommersiell drift. Selskapene kunne dermed gå i gang med å prosjektere nye skip, og Skipskonsult AS i Bergen utarbeidet et prosjekt som ble sendt ut til omkring 30 skipsverft over hele verden. Av konstruksjonsforslagene var det seks som skilte seg ut, men det ble til slutt forslaget fra tyske Meyer Werft i Papenburg som ble valgt. Verftet er et av verdens ledende cruiseskip-verft, og lugarløsningen i forslaget innebar at 212 av de 230 lugarene ble plassert utvendig. Byggekontrakten og opsjoner på to søsterskip gikk til Volkswerft GmbH i Stralsund i Tyskland, som på grunn av omstillingsmidler for verftsindustrien i det tidligere Øst-Tyskland, hadde det laveste anbudet med en kontraktsum på 320 millioner kroner.

28. november 1992 ble skipet sjøsatt. 25. juni 1993 ble hun overlevert og døpt «Kong Harald» av Hjørdis Opseth, samferdselsminister Kjell Opseths kone. 2. juli 1993 var skipet i Trondheim under feiringen av hurtigrutens 100-årsjubileum. MS «Kong Harald» la ut fra Bergen på sin første rundtur i hurtigruten 6. juli 1993, og erstattet gamle «Polarlys» fra 1952. Skipet satte en ny standard når det gjaldt passasjerkomfort og innredning, og innledet en ny æra i hurtigrutens historie.

I 1995 var skipet i dokk i Bremerhaven, Tyskland, for å få utført garantiarbeid, og fikk samtidig montert en nedsenkbar kompass-thruster akter. I mars 2006 fusjonerte Troms Fylkes Dampskibsselskab med Ofotens og Vesteraalens Dampskibsselskab (OVDS) og dannet Hurtigruten Group, senere omdøpt til Hurtigruten AS. MS «Kong Harald» fikk nytt skorsteinsmerke, men beholdt hjemmehavnen og navnet.

Den 4. mars 2013 grunnstøtte «Kong Harald» like utenfor munningen til Trollfjorden i Hadsel. Skipet fikk små skader i bulben. Skipet ble reparert på Fiskerstrand verft i Ålesund.

Vinteren 2016 ble interiøret til «Kong Harald» pusset opp i moderne og arktisk stil, som førte til at mange entusiaster raste.

## Skipet

MS «Kong Haralds»s tonnasje er 11&nbsp;204 bruttotonn,  nettotonn, og lasteevnen er på 902 dødvekttonn. Skipet har 3 kjøle/fryserom med totalt volum på 880 m³, og et lasterom på  m³. Bildekket er på 600 m² og har plass til 45 personbiler. Lasting og lossing foregår med gaffeltruck gjennom en stor sideport med 5 tonns palleheis på babord side. Hovedmotorene er to sekssylindrede firetakts Krupp MaK DM 6 M552 C dieselmotorer som driver hver sin propell. Oppgitt ytelse er  hestekrefter totalt, noe som gir en toppfart på 20 knop. Skipet er utstyrt med 2 Brunvoll sidepropeller i baugen, hver med en ytelse på 1&nbsp;075 hestekrefter. I forbindelse med garantiarbeid i 1995 ble en nedsenkbar  hestekrefters Ulstein kompass-thruster montert akter. MS «Kong Harald» er det første hurtigruteskipet som er utstyrt med aktive stabilisator-finner. Strømforsyningen besørges av to akselgeneratorer på  kVA, 2 hjelpemotorer på 1&nbsp;500 kVA, samt en nødstrømsgenerator på 265 kVA.

MS «Kong Harald» er sertifisert for 691 passasjerer i kystfart, og har 490 køyeplasser fordelt på 230 lugarer. Fellesarealene er store og inkluderer bar, utsiktssalong, kafeteria, spisesal og konferanserom. Landgangen er integrert i passasjer-porten, og foldes ut og inn ved hjelp av hydraulikk.

## Galleri

Fil:MS Kong Harald Innenausstattung.jpg|Interiøret, før oppussingen i 2016.
Fil:MS Kong Harald Bar.jpg|Baren ombord, før oppussingen i 2016.


## Se også
* Liste over hurtigruteskip

## Referanser


## Litteratur
* Dag Bakka jr. – *Hurtigruten, sjøveien mot nord* (side 200). Seagull Publishing 2003 – ISBN 82-91258-17-1

## Eksterne lenker
* 
* 
* Hurtigruten ASA – MS Kong Harald Besøkt 11. november 2008
* Hurtigruten-Web.com - Bilder av MS Kong Harald
* Hurtigrutene.info – Omfattende side om hurtigrutene Besøkt 9. desember 2008
* Tyskspråklig side om hurtigrutene Besøkt 9. desember 2008
* Mike Bents hurtigrutesider – MS Kong Harald Besøkt 9. desember 2008
* DNV Vessel info - Kong Harald Besøkt 22. april 2009